আমাদের এলাকার ধনী ব্যক্তিদের মধ্যে প্রথম তিনজনের একজন হচ্ছেন বারেক চাচা। এত ধন-সম্পত্তি হলে কী হবে? তা দেখাশোনা করা বা খাওয়ার তেমন কেউ নেই বারেক চাচার। কেননা বহু বছর নিঃসন্তান থাকার পর তিনি একটিমাত্র মেয়ে পারুলের বাবা হতে পেরেছেন। পারুল এখন বড় হয়েছে, দেখতে মোটেও ভালো না। নাক দেখলে মনে হয় নাকের ওপর দিয়ে কোনো এককালে ট্রাক চলে গিয়েছিল। চোখ দুটো যেন বিড়ালের চোখের চেয়েও ছোট, গায়ের রঙ কালো এবং বেঁটে। পারুল দেখতে অসুন্দর হলে কী হবে, তার বাবার অঢেল ধন-সম্পত্তি থাকার কারণে দেখতে সুন্দর ছেলেদের পক্ষ থেকে বিয়ের প্রস্তাব আসে। বারেক চাচা এসব প্রস্তাব না করে দেন। কারণ তার একমাত্র মেয়ের বিয়ে তিনি তার সঙ্গেই দেবেন, যে তার মেয়েকে বিয়ে করে তার বাড়িতেই থাকবে, যাকে সাধারণত ঘরজামাই বলা হয়! এক বার এক ছেলে পারুলকে বিয়ে করে ঘরজামাই হতে রাজি হয়েছিল। তা বারেক চাচা বিশ্বাস করতে পারছিলেন না বলে ওই ছেলেকে শর্ত জুড়ে দিয়ে বললেন, তুমি ঘরজামাই থাকতে পারবে কি-না পরীক্ষামূলক বিয়ের আগে ১৫ দিন আমার বাড়িতে থেকে দেখাও। যদি ঠিকঠাক মতো থাকতে পার তবেই তোমার সঙ্গে আমার মেয়ের বিয়ে দেব। বারেক চাচার কথা মতো ওই ছেলে থাকা শুরু করে। দশ দিনের দিন পালিয়ে যায় আর ফিরে আসেনি। অনেক দিন পরে ওই ছেলের সঙ্গে আমার এক ভাইয়ের দেখা হওয়ার পর পালানোর কথা জানতে চাইলে সে শুধু বলেছিল- ঘরজামাই হওয়ার চেয়ে ভিক্ষুক হওয়াও ভালো, এতে অন্তত সম্মান পাওয়া যায়!